瑞草橋道中作
作者：陸游
朝代：宋

paragraphs: 經年簿書無少暇，欵段今朝欣一跨。
瑞草橋邊水亂流，青衣渡口山如畫。
老翁醉著看龍鍾，小婦出窺聞婭奼。
荒陂吹笛晚呼牛，古路倚梯晨采柘。
殘花零落不禁折，香草芉茸如可藉。
郵亭慈竹筍穿籬，野店蒲萄枝上架。
功名垂世端有數，利欲昏心喜乘罅。
羈窮自笑豈人謀，閑放每欲從天借。
草根蟲語秪自悲，風裏篷征安稅駕。
祖師補處浣花村，會傍清江結茆舍。